Uznesenie Európskeho parlamentu o Bielorusku



Úradný vestník 227 E , 21/09/2006 S. 0585 - 0588



P6_TA(2005)0363 Bielorusko Uznesenie Európskeho parlamentu o Bielorusku Európsky parlament, - so zreteľom na svoje predchádzajúce uznesenia o situácii v Bielorusku, - so zreteľom najmä na svoje uznesenie z 10. marca 2005 o Bielorusku [1] a uznesenie zo 7. júla 2005 o politickej situácii a nezávislosti médií v Bielorusku [2], - so zreteľom na Sacharovovu cenu za slobodu myslenia, ktorú v decembri 2004 udelil Bieloruskému združeniu novinárov, - so zreteľom na rezolúciu OSN o situácii v oblasti dodržiavania ľudských práv v Bielorusku z 12. apríla 2005, - so zreteľom najmä na "Akčný plán EÚ na podporu demokracie v Bielorusku", ktorý prijala delegácia Európskeho parlamentu pre vzťahy s Bieloruskom 23. februára 2005, - so zreteľom na oznámenie Komisie z 12. mája 2004 o európskej politike susedských vzťahov (KOM(2004)0373), - so zreteľom na uznesenia Parlamentného zhromaždenia Rady Európy o situácii v Bielorusku, a najmä na jeho uznesenie o prenasledovaní novinárov v Bieloruskej republike z 28. apríla 2004, - so zreteľom na sankcie EÚ voči predstaviteľom bieloruského režimu, prijaté 2. júla 2004 po zmiznutí troch vedúcich predstaviteľov bieloruskej opozície a jedného novinára, - so zreteľom na vyhlásenia predsedníctva EÚ o Bielorusku z 2. augusta 2005, 12. augusta 2005 a 30. augusta 2005, - so zreteľom na rozhodnutie Komisie o uzatvorení zmluvy v hodnote 138000 EUR s rozhlasovou stanicou Deutsche Welle Radio na účely poskytovania nezávislého spravodajstva pre Bielorusko prostredníctvom rozhlasu a internetu na obdobie jedného roka od 1. novembra 2005, - so zreteľom na článok 103 ods. 4 rokovacieho poriadku, A. keďže situácia v Bielorusku sa nezlepšuje, ale je čoraz horšia, čo viedlo k stavu, keď sa ľudské práva bezbreho porušujú, dolná snemovňa je pozbavená legislatívnych právomocí a hospodársky život ovláda prezident, keďže tieto porušovania práv zahŕňajú väznenie predstaviteľov demokratickej opozície a ďalšie formy ich utláčania, B. keďže v posledných rokoch bola z "technických" príčin zastavená činnosť niekoľkých politických strán, dvadsiatich dvoch nezávislých periodík, vyše päťdesiatich prodemokratických mimovládnych organizácií rozličného politického presvedčenia na rôznych úrovniach a niekoľkých vzdelávacích inštitúcií, keďže je však zrejmé, že vo všetkých prípadoch boli tieto organizácie potrestané za kritiku prezidenta a jeho politiky, C. keďže bieloruský minister spravodlivosti Viktar Halavanau vydal dekrét o povinnej registrácií politických strán, odborových zväzov, koalícií, občianskych iniciatív a hnutí s cieľom zabrániť zjednoteniu politických síl, ktoré podporia v budúcoročných prezidentských voľbách protikandidáta voči Aleksandrovi Lukašenkovi, D. keďže bieloruský prezident Lukašenko vydal 13. septembra 2005 dekrét, ktorým sám sebe udeľuje právo na udelenie amnestie za majetkové trestné činy, čo predstavuje ďalší krok smerom k monopolizácií všetkej moci v krajine, vrátane súdnych právomocí, E. keďže v apríli 2005 kritizovala Komisia OSN pre ľudské práva Bielorusko kvôli opakovaným správam o zastrašovaní a zastavení činnosti mimovládnych organizácií, organizácií národnostných menšín, pobočiek nezávislých médií, opozičných politických strán, nezávislých odborových zväzov a náboženských organizácií a o zastrašovaní jednotlivcov zapojených do demokratických aktivít vrátane aktivít v nezávislých médiách, F. keďže zatvorenie nezávislých univerzít v Bielorusku viedlo k otvoreniu Európskej univerzity humanitných vied pre bieloruských exilových študentov vo Vilniuse, G. keďže v Bielorusku neustále dochádza k politicky motivovaným zatýkaniam a súdnym procesom s predstaviteľmi demokratického hnutia a nezávislými novinármi a k vyhosteniam cudzích štátnych príslušníkov, H. keďže v mnohých nevyriešených prípadoch zmiznutých osôb nenastal žiaden pokrok, I. keďže 12. mája 2005 bieloruské ministerstvo spravodlivosti vyhlásilo predsedníctvo Únie Poliakov v Bielorusku za nezákonné, tlačiareň po príkaze vlády odmietla vydávať poľský týždenník "Glos znad Niemna" a pod záštitou vlády boli vydané jeho falošné výtlačky, J. keďže 27. augusta 2005 Lukašenkov režim zvolal schôdzu predsedníctva Únie Poliakov v Bielorusku, aby si vynútil rezignáciu demokraticky a zákonne zvoleného vedenia a nahradil ho vedením poplatným režimu, K. keďže situácia iných menšín vrátane Rómov a náboženských menšín sa neustále zhoršuje, protestantské kostoly boli zatvorené a evanjelická cirkev zakázaná, L. keďže dochádza k mareniu výkonu práva na slobodu informácií, keďže štátne aj regionálne televízie sú v rukách vlády a keďže všetky internetové spojenia poskytuje štátna spoločnosť, ktorá zablokovala množstvo schránok elektronickej pošty a internetových stránok, M. keďže všetci prevádzkovatelia káblovej televízie sú prenasledovaní za vysielanie zahraničných staníc, ktoré neodsúhlasila bieloruská vláda, keďže z tohto dôvodu sa prevádzkovateľom káblovej televízie v Bielorusku zakázalo vysielanie všetkých ukrajinských staníc a poľskej stanice Polonia, N. keďže štátne orgány zastavili registráciu novej tlače, procesy s periodikami a novinármi sú na dennom poriadku a mnohým existujúcim periodikám boli uložené vysoké pokuty, ktoré im znemožňujú ďalšiu vydavateľskú činnosť, O. keďže prezident Lukašenko takmer znemožnil medzinárodnej sieti mimovládnych organizácií v Európe a Bielorusku pomáhať deťom trpiacim následkami černobyľskej katastrofy pri vycestovaní do rôznych krajín, aby sa tam zotavili, P. keďže Poľsko po sérii vyhostení diplomatov dočasne odvolalo svojho veľvyslanca z Minsku a odmietlo obvinenia prezidenta Lukašenka, že sa Poľsko mieša do záležitostí jeho krajiny, Q. keďže na samite OSN v New Yorku dňa 15. septembra 2005 prezident Lukašenko obvinil orgány OSN pre ľudské práva z toho, že sa nechávajú zneužívať na kontrolovanie iných krajín, R. keďže v prístupe Rady k Bielorusku chýba rozhodnosť a odhodlanie, 1. rozhodne odsudzuje svojvoľné útoky bieloruského režimu proti médiám, aktivistom v oblasti ľudských práv a menšín, predstaviteľom opozície, vedúcim predstaviteľom náboženského života a proti každej osobe, ktorá sa pokúsi slobodne kritizovať prezidenta a režim, dôkazom čoho sú svojvoľné zatýkania, zlé zaobchádzanie so zadržiavanými osobami, zmiznutia, politicky motivované prenasledovanie a iné prejavy útlaku, ktoré sú výsmechom voči základným zásadám demokracie a právneho štátu; 2. odsudzuje zmenu a doplnenie výnosu č. 460 o pravidlách prijímania zahraničnej pomoci, ku ktorej pristúpil bieloruský režim 17. augusta 2005 a ktorá rozširuje zoznam cieľov, na ktoré nemožno prijať zahraničnú pomoc: poukazuje na to, že teraz je zakázané prijímať a využívať medzinárodnú pomoc na "neústavné ciele", na zvrhnutie úradnej moci, zasahovanie do vnútorných záležitostí Bieloruska, prípravu volieb alebo referend, organizovanie mítingov, zhromaždení, demonštrácií alebo štrajkov, alebo na prípravu a šírenie materiálov propagandy a je vylúčené organizovať konferencie, semináre a schôdze každého druhu s využitím finančnej pomoci zo zahraničia; 3. odsudzuje rozhodnutie režimu z 22. augusta 2005 zakázať reformovanú evanjelickú cirkev, ktorá v Bielorusku pôsobila viac ako 400 rokov, a ktorá bola postavená mimo zákon, pretože cirkevná obec nemala oficiálne sídlo a ani si ho nemohla zaregistrovať, keďže úrady predtým vyvlastnili všetky jej modlitebne, čím porušili bieloruské právo týkajúce sa slobody vierovyznania; 4. odsudzuje postup vlády voči Únii Poliakov v Bielorusku (ZPB) ako porušenie základných zásad Rámcového dohovoru o ochrane národnostných menšín, prijatého Radou Európy v roku 1995, a ako pokus uzemniť najväčšiu mimovládnu organizáciu, ktorú ako jednu z mála nekontroloval štát; pripomína, že zachovávanie práv menšín takisto zahŕňa slobodu združovania a uznanie zvolených štatutárnych orgánov organizácií; odsudzuje prevzatie vládnej kontroly nad novinami "Glos znad Niemna"; 5. odsudzuje pretrvávajúce prenasledovanie aktivistov poľskej menšiny, ktorí si želajú zachovať nezávislosť svojho združenia. konštatuje, že tí najaktívnejší sú zastrašovaní opakovanými predvolaniami na prokuratúru a políciu, že vedúcu predstaviteľku ZPB Angeliku Borys v posledných týždňoch vypočúvali viac než päťdesiatkrát, a že zakladajúci člen a súčasný podpredseda ZPB Tadeusz Gawin bol odsúdený na tridsať dní väzenia; 6. odmieta odsúdenie aktivistov ZPB Jozefa Parzeckiho, Wieslawa Kiewlaka, Andrzeja Pisalnika a Andrzeja Poczobuta na trest odňatia slobody v trvaní až do dvoch rokov na základe falošných obvinení z trestných činov; 7. odmieta úplnú marginalizáciu rómskej menšiny v Bielorusku zo strany bieloruského režimu a potláčanie jej základných občianskych práv a ostro odsudzuje nenávistné vyhlásenia voči rómskemu obyvateľstvu v oficiálnych médiách; 8. odsudzuje bieloruské orgány za neudelenie vstupného víza delegácii poslancov Európskeho parlamentu, ktorí 8. augusta 2005 vycestovali na misiu na zistenie skutočného stavu; 9. vyzýva Radu a Komisiu na vytvorenie programu štipendií, návštev a pracovných pobytov pre mimovládne organizácie a aktivistov v oblasti ľudských práv a menšín; 10. je presvedčený o tom, že ak sa bieloruským orgánom nepodarí zlepšiť stav slobody prejavu, zhromažďovania a vierovyznania, čo povedie k ich ďalšiemu porušovaniu, mali by Komisia, Rada a Parlament začať voči bieloruským orgánom zapojeným do prenasledovania postup pre rozšírenie zoznamu osôb, ktorým je zakázané udeliť vízum; je tiež presvedčený o tom, že sankcie voči režimu prezidenta Lukašenka by mali zahŕňať aj zmrazenie majetku bieloruských orgánov v zahraničí; 11. opätovne zdôrazňuje, že ďalší vývoj vzájomných vzťahov medzi EÚ a Bieloruskom bude tiež závisieť od pokroku smerom k demokratizácii a reforme krajiny a od dostupnosti objektívnych, slobodných a transparentných médií pre občanov Bieloruska, ako aj od dodržiavania menšinových a náboženských práv a slobôd; 12. víta skutočnosť, že Komisia uvoľnila ďalšiu podporu na nezávislé vysielanie v Bielorusku; zdôrazňuje význam poskytovania vysoko kvalitných nezávislých informácií bieloruskej verejnosti; opätovne vyzýva Radu a Komisiu, aby v rámci svojej zodpovednosti vyplývajúcej zo stratégie susedských vzťahov podporili občiansku spoločnosť Bieloruska a vypracovali finančný program týkajúci sa cieľov programu Európskej politiky susedských vzťahov, pričom prispôsobia podporné opatrenia situácii v Bielorusku; nalieha na Radu a Komisiu, aby čo najskôr poskytli ešte výraznejšiu pomoc slobodným médiám a nezávislým mimovládnym organizáciám v Bielorusku a aby rozšírili iniciatívy v oblasti vysielania; 13. vyzýva Komisiu, aby zabezpečila, že pseudo-mimovládne organizácie, vytvorené bieloruskými orgánmi s cieľom získať finančné prostriedky od zahraničných darcov, nezískajú žiadne finančné prostriedky ani príspevky z rozpočtu EÚ; 14. vyzýva Komisiu a Radu, aby podporili demokraticky zvolené predsedníctvo ZPB, ako aj demokraticky zvolené vedenia ďalších mimovládnych organizácií, ktoré sú takisto vystavené útlaku zo strany Lukašenkovho režimu; 15. žiada o vytvorenie ad hoc delegácie na vysokej úrovni, ktorá by vycestovala na misiu do Bieloruska s cieľom zistenia skutočného stavu, a ktorá by mu podala správu o svojich zisteniach; 16. plne podporuje oznámenie predsedu Komisie o vyslaní osobitného diplomata do Bieloruska, ktorého úlohou bude monitorovanie situácie v oblasti ľudských práv, a vyzýva Komisiu na urýchlenie otvorenia stáleho zastúpenia Európskej únie v Minsku, ktoré umožní lepšie šíriť informácie, koordinovať projekty a monitorovať situáciu v Bielorusku; 17. vyzýva Radu a Komisiu, aby predniesli bieloruskú otázku ruským orgánom s cieľom určiť spoločnú zodpovednosť za dosiahnutie konkrétnych demokratických zmien v krajine; 18. apeluje na všetky členské štáty EÚ, aby zaviedli postup bezplatného udeľovania víz občanom Bieloruska; 19. vyzýva európske politické strany a politické skupiny v Európskom parlamente, aby posilnili svoje kontakty s bieloruskou opozíciou a jej politickú podporu; 20. poveruje svojho predsedu, aby toto uznesenie postúpil Rade, Komisii, parlamentom a vládam členských štátov a parlamentným zhromaždeniam OBSE a Rady Európy. [1] Prijaté texty, P6_TA(2005)0080. [2] Prijaté texty, P6_TA(2005)0295. --------------------------------------------------